Trumpin entinen puolustus­ministeri Mattis avautui eronsa syistä: Yhdysvallat ei kunnioita enää liittolaisiaan ja lietsoo eripuraa

Merijalkaväen kenraali arvosteli suorasanaisesti Donald Trumpin hallinnon politiikkaa.

Presidentti Donald Trumpin hallinnosta irtisanoutunut Yhdysvaltain puolustusministeri Jim Mattis on raottanut verhoa eronsa syistä harvinaisen suorapuheisessa mielipidekirjoituksessa.

Entisen puolustusministerin kirjoittama essee julkaistiin keskiviikkona The Wall Street Journal -lehdessä otsikolla ”Duty, Democracy and the Threat of Tribalism” (Velvollisuus, demokratia ja tribalismin uhka). Tekstissä Mattis varoittaa Yhdysvaltain johtoa eripuran lietsomisesta ja muistuttaa, ettei mikään kansakunta voi selviytyä ilman hyviä liittolaissuhteita.